Document ID: 32001D0217

Komission päätös,
tehty 13 päivänä joulukuuta 2000,
Yhdistyneen kuningaskunnan kivihiiliteollisuudelle myöntämän tuen sallimisesta ajanjaksona 17 päivästä huhtikuuta 31 päivään joulukuuta 2000
(tiedoksiannettu numerolla K(2000) 4056)
(Ainoastaan englanninkielinen teksti on todistusvoimainen)
(ETA:n kannalta merkityksellinen teksti)
(2001/217/EHTY)
EUROOPAN YHTEISÖJEN KOMISSIO, joka
ottaa huomioon hiili- ja teräsyhteisön perustamissopimuksen,
ottaa huomioon jäsenvaltioiden kivihiiliteollisuuden hyväksi toteuttamia toimia koskevasta yhteisön järjestelmästä 28 päivänä joulukuuta 1993 tehdyn komission päätöksen N:o 3632/93/EHTY(1) ja erityisesti sen 2 artiklan 1 kohdan ja 9 artiklan,
ottaa huomioon Yhdistyneen kuningaskunnan kivihiiliteollisuuden nykyaikaistamis-, järkeistämis- ja uudelleenjärjestelysuunnitelmasta 17 päivän huhtikuuta 2000 ja 23 päivän heinäkuuta 2002 väliselle ajanjaksolle 15 päivänä marraskuuta 2000 tehdyn komission päätöksen 2001/114/EHTY(2),
sekä katsoo seuraavaa:
I
(1) Yhdistynyt kuningaskunta ilmoitti 15 päivänä marraskuuta 2000 päivätyllä kirjeellä päätöksen N:o 3632/93/EHTY 9 artiklan 1 kohdan mukaisesti komissiolle tuesta, jota se aikoi myöntää kivihiiliteollisuudelle vuonna 2000, tarkemmin sanoen 17 päivästä huhtikuuta 31 päivään joulukuuta 2000.
(2) Yhdistyneen kuningaskunnan toimittamien tietojen perusteella komission on tehtävä päätöksen N:o 3632/93/EHTY mukaisesti päätös seuraavasta toimenpiteestä:
- 17,462 miljoonan Englannin punnan suuruinen tuki, jolla katetaan Mining (Scotland) Ltd -yhtiöön kuuluvan Longannetin kaivoksen tappiot 17 päivästä huhtikuuta 31 päivään joulukuuta 2000.
(3) Yhdistyneen kuningaskunnan edellä mainitun kaivoksen hyväksi suunnittelemat rahoitustoimenpiteet kuuluvat päätöksen N:o 3632/93/EHTY 1 artiklan soveltamisalaan. Sen vuoksi komission on tehtävä niitä koskeva päätös edellä mainitun päätöksen 9 artiklan 4 kohdan mukaisesti. Komission hyväksynnän edellytyksenä on, että toimenpiteet vastaavat päätöksen 2 artiklassa säädettyjä yleisiä tavoitteita ja vaatimuksia sekä sen 3 artiklassa säädettyjä erityisiä vaatimuksia ja että ne eivät haittaa yhteismarkkinoiden asianmukaista toimintaa. Arvioidessaan näitä toimenpiteitä komissio myös tarkistaa päätöksen 9 artiklan 6 kohdan mukaisesti, että ne ovat 15 päivänä marraskuuta 2000 tehdyllä komission päätöksellä hyväksytyn Yhdistyneen kuningaskunnan kivihiiliteollisuuden nykyaikaistamis-, järkeistämis- ja uudelleenjärjestelysuunnitelman mukaisia.
II
(4) Määrältään 17,462 miljoonan Englannin punnan tuki, jota Yhdistynyt kuningaskunta ehdottaa päätöksen N:o 3632/93/EHTY 3 artiklan mukaisesti Longannetin kaivokselle, on tarkoitettu kattamaan osa kivihiilen tuotantokustannusten ja myyntihinnan välisestä erosta, joista jälkimmäisestä sopimuspuolet ovat sopineet vapaasti keskenään ottaen huomioon kolmansista maista ostettavan samanlaatuisen hiilen maailmanmarkkinoiden tilanteen.
(5) Yhdistyneen kuningaskunnan toimittamien tietojen mukaan ehdotetun summan tarkoitus on auttaa tukea saavaa tuotantoyksikköä parantamaan taloudellista elinkelpoisuuttaan vähentämällä tuotantokustannuksia. Vuoden 1999 kiiteiden hintojen mukaan vuoden 1998 tuotantokustannukset olivat 43 Englannin puntaa hiiliekvivalenttitonnia kohden. Vuonna 2002 niiden odotetaan olevan enää 35 puntaa hiiliekvivalenttitonnia kohden. Kaivoksen taloudellisen elinkelpoisuuden odotetaan paranevan myös vuoden 2002 jälkeen: vuonna 2004 hintojen arvellaan asettuvan vuoden 1999 kiinteillä hinnoilla ilmaistuna 31 puntaan hiiliekvivalenttia kohden.
(6) Britannian viranomaisten pyynnöstä teetettiin ulkopuolisella asiantuntijalla tekninen selvitys siitä, onko Longannetin kaivoksen toimittaman uudelleenjärjestysuunnitelman avulla mahdollista parantaa kyseisen tuotantoyksikön taloudellista elinkelpoisuutta ja erityisesti saavuttaa edellisessä kappaleessa esitetyt tavoitteet. Tätä selvitystä laatiessaan asiantuntija otti huomioon kaivoksen maantieteelliset ja tekniset olot sekä erityisesti sen tuottaman kivihiilen laadun.
Selvityksessä tultiin siihen tulokseen, että Longannetin kaivoksen uudelleenjärjestelysuunnitelma oli realistinen ja johdonmukainen ja että sen avulla kaivos voi saavuttaa arvioidun tuotantokustannusten tason.
(7) Yhdistyneen kuningaskunnan hyväksymän nykyaikaistamista, järkeistämistä ja uudelleenjärjestelyä koskevan suunnitelman mukaan, johon 15 päivänä marraskuuta 2000 tehdyssä päätöksessä viitataan, tuotantoyksikön taloudellisen elinkelpoisuuden parantaminen on mahdollista, jos vuoden 2002 ennakoidut tuotantokustannukset ovat enintään 1,15 puntaa gigajoulea(3) kohden. Tuotantoyksikkö voi olla tukikelpoinen, vaikka sen arvioidut kustannukset ylittäisivätkin tämän enimmäismäärän, jos se osoittaa että sen tuottaman kivihiilen ominaisuudet (muun muassa korkea laatu) mahdollistavat kyseisen hiilen myynnin muiden tuottajien saamaa vakiohintaa korkeammalla hinnalla, mikä auttaisi kattamaan suuremmat kustannukset. Longannetin kaivoksen osalta tilanne on tällainen. Vaikka sen tuotantokustannukset ovat hieman vahvistettua enimmäismäärää korkeammat, ennakoiduilla tuloilla pitäisi pystyä kokonaan kattamaan vuoden 2002 arvioidut kustannukset. Longannetissa tuotettu kivihiili on erityisesti alhaisen rikkipitoisuutensa vuoksi korkealaatuista, joten se voitaneen myydä korkeaan hintaan.
(8) Tämän vuoksi Yhdistynyt kuningaskunta katsoo, että Longannetin kaivoksen esittämä uudelleenjärjestelysuunnitelma parantaa yksikön taloudellista elinkelpoisuutta. Arvioidun tuotantokustannusten laskun ja ennakoitujen tulojen perusteella tuotantoyksikön pitäisi pystyä toimimaan vuodesta 2002 alkaen ilman julkista tukea.
Longannetin kaivoksen omistavan yhtiön rahoitusennusteiden mukaan julkisen tuen tarve vuonna 2002 on enää hyvin vähäinen tai olematon. Myös tuotantokustannusten on arvioitu laskevan vielä kyseisen vuoden jälkeenkin noin 4 puntaa vuoteen 2004 mennessä.
III
(9) Yhdistyneen kuningaskunnan Longannetin kaivokselle esittämällä tuella on tarkoitus päätöksen N:o 3632/93/EHTY 3 artiklan 2 kohdan mukaisesti parantaa tuotantoyksikön taloudellista elinkelpoisuutta vähentämällä sen tuotantokustannuksia. Tuen tavoitteena on myös lisätä kaivoksen kilpailukykyä siten, että vuoteen 2002 mennessä se kykenee jatkamaan toimintaansa ilman julkista tukea.
Lisäksi yhtiön esittämän suunnitelman avulla ja ehdotetun uudelleenjärjestelyn vaatiman rahallisen tuen tilapäisyyden vuoksi tukien pienentäminen edellä mainitun päätöksen 2 artiklan 1 kohdan mukaisesti on mahdollista.
(10) Ilmoitettu tonnikohtainen tuki ei päätöksen N:o 3632/93/EHTY 3 artiklan 1 kohdan ensimmäisen luetelmakohdan mukaisesti ylitä tuotantokustannusten ja odotettavissa olevien tulojen välistä erotusta, joka on laskettu tuen myöntämiskauden - 17 päivästä huhtikuuta 31 päivään joulukuuta 2000 - taloutta koskevien tietojen perusteella.
Komissio panee merkille, että Mining (Scotland) Ltd -yhtiön tilintarkastajat ovat todenneet Yhdistyneen kuningaskunnan ilmoittamien tilinpäätöstietojen, jotka koskevat kolmea varainhoitovuotta eli aikaa 1 päivästä huhtikuuta 1997 31 päivään maaliskuuta 2000, edustavan hyvin yhtiön kirjanpitoa. Tilintarkastajat ilmoittivat myös, että ennusteet oli laadittu käyttäen samoja tilinpäätöskäytäntöjä kuin maaliskuussa 2000.
(11) Lisäksi Yhdistyneen kuningaskunnan toimittamista tiedoista käy ilmi, että tonnia kohti myönnettävän toimintatuen määrä ei laske yhteisön toimitushintoja alemmalle tasolle kuin samanlaatuisesta, kolmansista maista lähtöisin olevasta hiilestä maksetaan. Tämä on myös päätöksen N:o 3632/93/EHTY 3 artiklan 1 kohdan mukaista.
(12) Ilmoittaessaan komissiolle nykyaikaistamista, järkeistämistä ja uudelleenjärjestelyä koskevasta suunnitelmasta, jota 15 päivänä marraskuuta 2000 tehty komission päätös koski, Yhdistyneen kuningaskunnan viranomaiset ilmoittivat myös, että tuen arvioitu kokonaistarve, johon kuuluu myös Longannetin kaivokselle ehdotettu tuki, sisällytetään päätöksen N:o 3632/93/EHTY 2 artiklan 2 kohdan mukaisesti julkiseen talousarvioon.
(13) Edellä esitettyjen seikkojen ja Yhdistyneen kuningaskunnan toimittamien tietojen perusteella Longannetin kaivokselle ajanjaksoksi 17 päivästä huhtikuuta 31 päivään joulukuuta 2000 esitetty tuki on päätöksen N:o 3632/93/EHTY ja erityisesti sen 2 ja 3 artiklan mukainen.
IV
(14) Päätöksen N:o 3632/93/EHTY 3 artiklan 1 kohdan toisen luetelmakohdan ja sen 9 artiklan 2 ja 3 kohdan mukaan komissio tarkistaa, että sallittua tukea käytetään ainoastaan kyseisen päätöksen 3 artiklassa säädettyyn tarkoitukseen. Yhdistyneen kuningaskunnan on viimeistään 30 päivänä syyskuuta 2001 ilmoitettava vuonna 2000 tosiasiallisesti maksetun tuen määrä sekä alun perin ilmoitettuihin määriin mahdollisesti tehdyt muutokset. Tämän vuotuisen selvityksen yhteydessä on myös toimitettava tiedot, joita voidaan tarvita asiaa koskevassa artiklassa säädettyjen vaatimusten noudattamisen tarkistamiseksi.
(15) Yhdistyneen kuningaskunnan on perusteltava kaikki poikkeamat nykyaikaistamista, järkeistämistä ja uudelleenjärjestelyä koskevasta suunnitelmasta, jota 15 päivänä marraskuuta 2000 tehty komission päätös koski, sekä poikkeamat komissiolle 15 päivänä marraskuuta 2000 ilmoitetuista talous- ja rahoitusennusteista. Jos käy ilmi, että päätöksen N:o 3632/93/EHTY 3 artiklan 2 kohdassa säädettyjä edellytyksiä ei voida noudattaa, Yhdistyneen kuningaskunnan on erityisesti ehdotettava komissiolle korjaavia toimenpiteitä.
(16) Yhdistyneen kuningaskunnan on myös varmistettava, että tuki ei vääristä kilpailua eikä aiheuta syrjintää kivihiilen tuottajien, ostajien tai kuluttajien välillä yhteisössä,
ON TEHNYT TÄMÄN PÄÄTÖKSEN:
1 artikla
Yhdistyneelle kuningaskunnalle annetaan lupa myöntää päätöksen N:o 3632/93/EHTY 3 artiklan mukaisesti 17,462 miljoonaa Englannin puntaa toimintatukea Mining (Scotland) Ltd -yhtiöön kuuluvalle Longannetin kaivokselle ajanjaksoksi 17 päivästä huhtikuuta 31 päivään joulukuuta 2000.
2 artikla
Euroopan hiili- ja teräsyhteisön perustamissopimuksen 86 artiklan mukaisesti Yhdistynyt kuningaskunta sitoutuu toteuttamaan kaikki yleiset ja erityiset toimenpiteet, jotka ovat aiheellisia tästä päätöksestä johtuvien velvoitteiden täyttämiseksi. Yhdistyneen kuningaskunnan on varmistettava, että myönnettyä tukea käytetään ainoastaan edellä mainittuihin tarkoituksiin ja että kaikkiin tässä päätöksessä mainittuihin tarkoituksiin käytetyt menoerät maksetaan sille takaisin, jos ne on peruutettu, yliarvioitu tai ne on käytetty väärin.
3 artikla
Yhdistyneen kuningaskunnan on ilmoitettava viimeistään 30 päivänä syyskuuta 2001 varainhoitovuoden 2000 aikana tosiasiallisesti maksetun tuen määrä sekä kaikki päätöksen N:o 3632/93/EHTY 9 artiklassa vaaditut tiedot.
4 artikla
Tämä päätös on osoitettu Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 13 päivänä joulukuuta 2000.

Labels: 1
19
14
9
18